So het die DA Johannesburg verloorJohn Moodey, DA-leier in Gauteng. Foto: DA Die samewerkende regeringsooreenkoms tussen die DA en die EFF in Johannesburg het skipbreuk gely nadat die DA nie wou instem dat die EFF die speakersposisie oorneem nie. Maroela Media het uit verskeie bronne in albei partye verneem dat die EFF bereid was om die DA-kandidaat, mnr. Funzi Ngobeni, te steun in ruil vir die speakerspos, geen posisie op die burgemeesterskomitee nie en vyf posisies as voorsitters van portefeuljekomitees. Hoewel die leier van die DA in Gauteng, mnr. John Moodey, en die party se Gautengse voorsitter, mnr. Mike Moriarty, tot so ’n ooreenkoms ingestem het, is hulle deur die partyleier, mnr. John Steenhuisen, en die voorsitter van die DA se federale dagbestuur, me. Helen Zille, tereggewys en kon hulle nie die EFF-aanbod aanvaar nie. In EFF-kringe word reguit gesê die DA wou nie Johannesburg behou nie – hulle het ’n goeie aanbod in die wind geslaan. Boonop het die EFF-onderleier, mnr. Floyd Shivambu, uitgewys dat die ANC-kandidaat nie ’n volstrekte meerderheid sou kon behaal as dit nie was dat verskeie DA-raadslede vir die ANC-kandidaat gestem het nie. Aan DA-kant word aangevoer dat die EFF-stemme in elk geval nie genoeg sou wees om saam met die DA-stemme die meerderheid te behaal nie, so dan was die DA ingebind in ’n formele koalisie met die EFF sonder om die mag te behou. Die ANC het 121 setels in die Johannesburgse stadsraad, die DA het 104, die EFF het 30, die IVP het vyf, die AIC het vier, die VF Plus het een, die ACDP het een, Al Jamaah het een, die UDM het een, Cope het een en die Patriotic Alliance het een raadslid. In die stemmery het die ANC-kandidaat, die omstrede mnr. Geoff Makhubo, 137 stemme gekry, die DA 101 en die EFF-kandidaat, mnr. Musa Novela, 30 stemme. Daar is een vakante DA-setel weens die bedanking van die vorige burgemeester, mnr. Herman Mashaba. Floyd Shivambu Die VF Plus het reeds aangedui dat hul raadslid vir die DA gestem het, en as die ACDP, Cope en UDM dieselfde gedoen het (soos hul voorneme was) beteken dit ses DA-raadslede is oorgehaal om in die geheime stemming teen hul eie party vir die ANC te stem. Die nuwe burgemeester, wat luidens beriggewing en ondersoeke deur die ondersoekende joernaliste amaBhungane geïmpliseer word in staatskaping, het gesê dienslewering om verkeersligte te laat werk en slaggate te herstel is eerste op sy agenda. Moriarty het namens die DA gesê dis ’n hartseer dag vir Johannesburg dat die stad in die hande van “professionele plunderaars” geval het, en namens die EFF het Shivambu gesê dis die DA se skuld dat die “korrupte” ANC weer oorneem. Ook dr. Pieter Groenewald, leier van die VF Plus, het gesê dis betreurenswaardig dat DA-binnegevegte daartoe gelei het dat die ANC weer aan bewind is in Johannesburg.